Talğarin piiri

Talğarin piiri (kaz. Талғар ауданы, Talğar audany) on hallintopiiri Almatyn alueella Kazakstanissa. Sen keskus on Talğarin kaupunki. Piirin pinta-ala on 3 600 neliökilometriä. Siellä oli arviolta 268 570 asukasta vuonna 2026. Talğarin piiri rajoittuu idässä Eñbekşıqazaqin ja etelässä Kegenin piireihin, lännessä Qarasain ja Ilin piireihin ja Almatyn kaupunkiin ja pohjoisessa Alataun ja Qonaevin kaupunkeihin sekä erillisessä pohjoisosassaan Balqaşin ja Jetısun alueen Kerbūlaqin piireihin. Piirin eteläosassa on Ilin Alataun vuoristo ja sen pohjoispuolella Ilijoen painanteeseen laskeutuva kumpuileva ja rotkojen uurtama tasanko. Korkein kohta on Talğarin huippu (4 973 metriä). Hyötykaivannaisiin kuuluvat posliiniraaka-aine ja rakennusaineet. Seudulla vallitsee mannerilmasto. Keskilämpötila on tammikuussa –6:sta –8:aan ja heinäkuussa 20–23 astetta. Vuotuinen sademäärä on tasangolla 200–400 ja vuorilla 450–850 millimetriä. Jokia ovat Ili, Talğar ja Esık, joiden lisäksi piirissä virtaa Suuri Almatyn kanava. Vuorilla on pieniä järviä. Vuorten juurella kasvaa poppeleita ja hedelmäpuita ja ylärinteillä kuusia ja mäntyjä. Eläinkuntaan kuuluvat argaali, siperianvuohi, aasianmetsäkauris, susi, karhu ja kettu. Piirissä sijaitsee Almatyn luonnonpuisto. Vuonna 1928 perustettuun piiriin kuuluvat Talğarin kaupunki sekä Alataun, Belbūlaqin, Besağaşin, Besqainarin, Güldalan, Keñdalan, Nūran, Panfilovin, Qainarin ja Tūzdybastaun kyläpiirikunnat. Kaupunkiväestön osuus on 24,5 prosenttia. Asukkaista on vuoden 2026 arvion mukaan 69,6 prosenttia kazakkeja, 12,6 prosenttia venäläisiä, 8,9 prosenttia uiguureja, 2,1 prosenttia azereja ja 1,3 prosenttia turkkilaisia. Pienempiä ryhmiä ovat kurdit, tataarit, saksalaiset, ukrainalaiset, korealaiset ja uzbekit.. Talğarista on vain 22 kilometriä Almatyyn. Piirin kautta kulkee Almatysta Kiinan rajalle johtava valtatie. Asukkaiden pääelinkeinot ovat maatalous ja teollisuus. Teollisuus valmistaa elintarvikkeita, muovituotteita, kartonkipakkauksia, vaatteita ja huonekaluja. Maatalous tuottaa viljaa, öljykasveja, perunaa, vihanneksia ja meloneja. Tuotantoeläimiä ovat naudat, lampaat, vuohet, hevoset, siipikarja ja vähäisessä määrin kamelit. Tärkeä merkitys on myös pienyrittäjyydellä ja matkailulla. Historiallisiin kohteisiin kuuluvat Talhizin kaupungin rauniot Talğarin eteläpuolella. Lähteet Aiheesta muualla Piirin sivusto